Fuq il-bażi tal-viżjoni mfissra fir-Rapport tal-Ħames Presidenti ta' Ġunju 2015, il-Komunikazzjoni tal-Kummissjoni dwar l-Approfondiment tal-Unjoni Ekonomika u Monetarja tat-12 ta' Ġunju 2019 u l-linji gwida mis-Summit tal-Euro tal-21 ta' Ġunju 2019, il-Kummissjoni Ewropea llum ressqet proposta għal qafas ta' governanza għall-Istrument Baġitarju għall-Konverġenza u l-Kompetittività. L-istrument se jgħin lill-Istati Membri taż-żona tal-euro u lill-Istati Membri parteċipanti l-oħra biex itejbu r-reżiljenza tal-ekonomiji tagħhom u taż-żona tal-euro permezz ta' appoġġ lejn riformi u investiment immirati. Il-grupp tal-Euro diġà ddefinixxa l-karatteristiċi ewlenin tal-Istrument Baġitarju għall-Konverġenza u l-Kompetittività. Illum, il-Kummissjoni qiegħda tressaq proposta biex torganizza l-governanza tal-istrument: huwa jistabbilixxi qafas għall-forniment ta' orjentazzjonijiet strateġiċi għar-riformi u l-investiment li għandhom jiġu appoġġati mill-istrument baġitarju l-ġdid f'konformità mal-qafas kumplessiv ta' koordinazzjoni tal-politika ekonomika ġenerali tal-UE (is-Semestru Ewropew) u strumenti ta' politika oħra tal-UE. Il-Viċi President Valdis Dombrovskis, responsabbli għall-Euro u għad-Djalogu Soċjali, inkarigat ukoll mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “It-tisħiħ tal-Unjoni Ekonomika u Monetarja tal-Ewropa kienet il-qofol tal-ħidma tiegħi taħt din il-Kummissjoni. Illum qegħdin nieħdu pass biex naraw li fuq il-mejdu jkun hemm l-elementi kollha għal ftehim ta' suċċess u f'waqtu dwar l-Istrument Baġitarju għall-Konverġenza u l-Kompetittività min-naħa tal-koleġiżlaturi tal-UE. L-appoġġ għal pakkett koerenti ta' riformi u ta' investiment se jgħin biex tiżdied il-kompetittività, tissaħħaħ ir-reżiljenza u titjieb il-konverġenza, li fl-aħħar mill-aħħar iwasslu għal Ewropa aktar prospera u aktar b'saħħitha.” Il-Kummissarju Ewropew għall-Baġit u r-Riżorsi Umani, Günther H. Oettinger, qal: “Fil-futur il-baġit tal-UE se jipprovdi appoġġ finanzjarju lejn riformi strutturali u investimenti kkombinati kif proposti mill-Istati Membri taż-żona tal-euro. Dan se jtejjeb l-effettività tal-infieq tal-UE u se jkun ta' appoġġ għall-konverġenza u l-kompetittività fiż-żona tal-euro. Il-proposta tagħna tal-lum tistabbilixxi l-governanza għal dan l-istrument il-ġdid. Dan jirrappreżenta innovazzjoni sinifikanti għaż-żona tal-euro.” Bil-proposta tal-lum, il-Kunsill, wara diskussjonijiet fil-Grupp tal-Euro, ser jistabbilixxi kull sena orjentazzjonijiet strateġiċi dwar ir-riformi u l-prijoritajiet ta' investiment għaż-żona tal-euro kollha kemm hi. Aktar tard, il-Kunsill ser jadotta wkoll Rakkomandazzjoni b'linji-gwida speċifiċi għall-pajjiżi, indirizzata lil kull Stat Membru taż-żona tal-euro, dwar ir-riformi u l-investiment li għandhom jiġu appoġġati taħt l-istrument. Iż-żewġ passi se jkunu integrati għal kollox mal-passi u l-linji-gwida previsti fis-Semestru Ewropew, u konsistenti magħhom. L-implimentazzjoni tal-istrument se tkun allinjata mal-iskeda tas-Semestru. Se tkun ukoll konsistenti ma' politiki oħra għall-investiment, u se tipprovdi sinerġiji magħhom, bħall-fondi tal-politika ta' koeżjoni tal-UE, il-Faċilità Nikkollegaw l-Ewropa u l-InvestEU. L-Istati Membri li mhumiex fiż-żona tal-euro li jipparteċipaw fil-Mekkaniżmu tar-Rati tal-Kambju II se jkunu jistgħu jipparteċipaw fl-istrument baġitarju fuq bażi voluntarja. Għal dan il-għan, għandhom jiġu żviluppati arranġamenti xierqa konsistenti mal-proposta tal-lum. B'mod partikolari, il-qafas il-ġdid se jippermetti lill-Istati Membri tal-euro biex: i. jistabbilixxu orjentazzjonijiet strateġiċi għar-riformi u l-prijoritajiet ta' investiment fiż-żona tal-euro (bħala parti mir-rakkomandazzjoni għaż-żona tal-euro); ii. jipprovdu linji-gwida speċifika għall-pajjiż fir-rigward tal-objettivi ta' riforma u ta' investiment, li għandhom jiġu adottati b'mod parallel mar-rakkomandazzjonijiet speċifiċi għall-pajjiż; iii. jirċievu informazzjoni mill-Kummissjoni dwar kif l-Istati Membri taż-żona tal-euro ikunu segwew orjentazzjonijiet strateġiċi preċedenti; L-Istrument Baġitarju għall-Konverġenza u l-Kompetittività se jinħoloq fi ħdan il-proposta għall-Programm ta' Appoġġ għal Riformi. L-intenzjoni hi li l-istrument baġitarju ikun parti mill-baġit tal-Unjoni u d-daqs tiegħu se jiġi ddeterminat fil-kuntest tan-negozjati dwar il-baġit fit-tul li jmiss tal-UE għall-2021-2027. Il-kuntest: Il-proposta tal-Kummissjoni għal Programm ta' Appoġġ għal Riformi ta' Mejju 2018 kienet il-bażi għad-diskussjonijiet dwar Strument Baġitarju għall-Konverġenza u l-Kompetittività għaż-żona tal-euro. Ankrat fi ħdan il-baġit tal-UE, dan l-istrument se jappoġġja lill-Istati Membri taż-żona tal-euro fil-pakketti mmirati tagħhom ta' riformi u investiment Fis-Summit taż-żona tal-Euro tal-14 ta' Diċembru 2018, il-Kapijiet ta' Stat jew tal-Gvern taw mandat lill-Grupp tal-Euro biex jaħdem fuq it-tfassil, il-modalitajiet tal-implimentazzjoni u l-iskedar ta' Strument baġitarju għall-Konverġenza u l-Kompetittività għaż-żona tal-euro. L-istrument għandu jkun parti mill-baġit tal-Unjoni u stabbilit billi tiġi emendata l-proposta leġiżlattiva tal-Kummissjoni għall-Programm ta' Appoġġ għal Riformi jekk ikun meħtieġ. Is-Summit tal-Euro indika wkoll li l-istrument għandu jkun suġġett għal kriterji u linji gwida mill-Istati Membri taż-żona tal-euro. Abbażi tal-karatteristiċi ewlenin miftiehma fi skeda ta' żmien mill-Grupp tal-Euro u approvati mis-Summit tal-Euro ta' Ġunju, l-objettiv tal-Istrument Baġitarju għall-Konverġenza u l-Kompetittività ser ikun li jiġu appoġġati r-riformi strutturali kombinati u l-investimenti fl-Istati Membri taż-żona tal-euro bil-għan li jissaħħaħ it-tkabbir potenzjali u jissaħħu r-reżiljenza u l-kapaċità ta' aġġustament tal-ekonomiji taż-żona tal-euro. Dan se jkun komplementari mal-fondi eżistenti tal-UE. Kif stabbilit fid-dokument dwar il-kundizzjonijiet, l-Istati Membri taż-żona tal-euro se jippreżentaw, fuq bażi volontarja, proposti debitament sostanzjati u koerenti dwar pakketti ta' riforma u ta' investiment, li se jiġu vvalutati mill-Kummissjoni abbażi ta' kriterji trasparenti. L-appoġġ finanzjarju jsir disponibbli f'pagamenti li jkunu soġġetti għall-kisba ta' stadji importanti li jkun sar qbil fuqhom. L-Istati Membri taż-żona tal-euro li jiltaqgħu fi ħdan il-Kunsill, il-Grupp tal-Euro u s-Sammit tal-Euro jipprovdu orjentazzjoni strateġika u linji-gwida bħala parti mir-rakkomandazzjoni tal-Kunsill dwar il-politika ekonomika taż-żona tal-euro. Aktar informazzjoni: Il-proposta tal-Kummissjoni għal qafas ta' governanza għall-Istrument Baġitarju għall-Konverġenza u l-Kompetittività Il-proposta tal-Kummissjoni għal Programm ta' Appoġġ għar-Riforma (il-31 ta' Mejju 2018) Il-Komunikazzjoni “It-Tisħiħ tal-Unjoni Ekonomija u Monetarja tal-Ewropa: Analiżi erba' snin wara r-Rapport tal-Ħames Presidenti” – Ġunju 2019 (mhux bil-Malti) Id-Dokument ta' Riflessjoni dwar l-Approfondiment tal-Unjoni Ekonomika u Monetarja (il-31 ta' Mejju 2017) Ir-Rapport tal-Ħames Presidenti: It-tlestija tal-Unjoni Ekonomika u Monetarja tal-Ewropa (it-22 ta' Ġunju 2015) Il-karatteristiċi ewlenin tal-Istrument Baġitarju għall-Konverġenza u l-Kompetittività miftiehem fil-Grupp tal-Euro (l-14 ta' Ġunju 2019) Segwi lill-Viċi President Dombrovskis fuq Twitter: @VDombrovskis Segwi lill-Kummissarju Oettinger fuq Twitter @GOettingerEU